**ПРОЦЕДУРА ПО ИЗДАВАНЕ НА СВИДЕЛСТВО ЗА СЪДИМОСТ**

Свидетелството за съдимост е официален документ, издаван от съда, който съдържа информация за криминалното минало на дадено физическо лице.
Изисква се при постъпване на работа. Също при кандидатстване за получаване на определени разрешителни - за притежание на оръжие, за търговия с ценни книжа и др., както и при регистриране за упражняване на определени професии, като адвокат, лекар, архитект.

За да се получи:
Свидетелството за съдимост се издава от Районния съд по месторождение на лицето. Заявлението за издаване на свидетелство за съдимост може да бъде подадено и чрез районен съд по местоживеене на заявителя.

Заявлението трябва да съдържа следната информация:
Трите имена и адреса на заявителя, Гражданство, Единен граждански номер
Трите имена на майката и бащата на заявителя, Дата на раждане,
Място на раждане, Причина, поради която се иска свидетелство (напр. кандидатстване за работа).

Заедно със заявлението задължително се представят:
- лична карта, акт за раждане, удостоверение за наследници, ако се иска свидетелство за починал роднина
(Ако свидетелството за съдимост е за роднина, се изисква изрично писмено пълномощно. Когато се иска свидетелство за съдимост за други лица, се изисква изрично нотариално заверено пълномощно.)
- документ за внесена по банков път държавна такса.

Съдът трябва да издаде свидетелство за съдимост в срок до 3 дни от подаване на заявлението. Ако заявлението е подадено в съд, различен от съда по месторождение на молителя, срокът е седемдневен.